Vrydag, 11 Junie – PvR Geloofsfamilie
Vrydag, 11 Junie
Die mens is goed – geskep om familie te wees.
Kyk watter groot liefde die Vader aan ons bewys het: Hy noem ons kinders van God, en ons is dit ook. En die wêreld ken ons nie, omdat dit Hom nie ken nie. 2Geliefdes, ons is nou reeds kinders van God. Dit is nog nie geopenbaar wat ons sal wees nie, maar ons weet dat, wanneer Jesus kom, ons soos Hy sal wees. Ons sal Hom sien soos Hy werklik is. 3Elkeen wat hierdie verwagting in verband met Hom koester, hou homself rein soos Jesus rein is.
Wat is familie? Hoe is familie anders as 'n groep vriende? Waarom is dit so kosbaar dat God ons juis nou skep om deel te word van 'n nuwe familie, 'n Geloofsfamilie? Hoe is dit bedoel om ons lewens te verryk?
Soms is families ongesond en maak hulle foute. Dit is ook waar van Geloofsfamilies. Dit breek God se hart wanneer Geloofsfamilies mekaar seermaak. Het jy dalk al seer gekry in 'n Geloofsfamilie? Het jy dalk nodig om met 'n leraar of berader te praat? Het jy nodig om jou hart by die Here uit te praat? Deel alles met die Here.
Soms in families is dit nodig om jammer te sê, te vergewe en weer saam te lewe. Dit is juis in families waar ons leer hoe om met mekaar geduldig te wees, verdraagsaam te wees, nederig te wees, behulpsaam te wees, diensbaar te wees en werklik familie te wees. Wat dink jy wil die Here hê moet jy leer of op die oomblik aan werk as dit kom by jou geestelike familie?